थिएटर, विज्ञापन और टीवी के टेढ़े-मेढ़े गलियारों से होकर शिव पंडित फिल्मों तक पहुंचे हैं. पहला मौका उन्हें शैतान (2011) में मिला. इस फिल्म में प्रभावशाली अभिनय की बदौलत उन्हें फिल्मफेयर अवॉर्ड्स में बेस्ड डेब्यू पुरस्कार के लिए नामांकन मिला. इतनी चर्चा के बावजूद शिव ने हड़बड़ी नहीं दिखाई और उन्हें उनके धैर्य का फल भी मिला. अक्षय कुमार ने अपने प्रोडक्शन हाउस में उनके साथ तीन फिल्मों का अनुबंध साइन किया. इसमें से पहली फिल्म बॉस पिछले दिनों प्रदर्शित हुई. अक्षय कुमार के छोटे भाई के किरदार में वह सबका ध्यान खींचने में सफल रहे. अब शिव का खुश होना स्वाभाविक है, ''बॉस में काम करने का मेरा मकसद था कि मेरा काम केवल पच्चीस लोगों तक नहीं, बल्कि पंद्रह हजार लोगों तक पहुंचे. लोगों ने मुझसे पूछा था कि शैतान के बाद आपने 180 डिग्री का टर्न कैसे ले लिया? आपको शैतान जैसी एक-दो और फिल्में करनी चाहिए थीं. लेकिन मुझे लगता है कि कमर्शियल फिल्में एक कलाकार को देश के कोने-कोने के दर्शकों तक पहुंचाने का माद्दा रखती हैं." शिव ने तय कर लिया है कि भविष्य में वह इसी किस्म की फिल्में करेंगे.